Christian H. Hansen (DF), 2000-01-27:
Forslaget her har før været fremsat af Dansk Folkeparti.
Det er også blevet nævnt et par gange i løbet af debatten her.
Den gang var der en rimelig forståelse i Folketingssalen, men der var dog ikke en klar politisk opbakning til selve forslaget sidst.
Siden er der jo faktisk sket en del ting, og det har vist sig, at der er behov for at indføre disse regler i form af et fødevarekørekort på området.
Hygiejnen er i flere og flere forretninger ikke optimal, ligesom der er blevet afsløret et stigende forbrug af ulovlige varer i forretningerne.
Herudover har der også fra mange andre politiske partier - jeg tænker især på Venstre og De Konservative, men også SF - efterfølgende været klare signaler i pressen om, at nu ønskede man regler på dette område.
Nogle regler, som ud fra det, partierne på daværende tidspunkt udtalte i pressen, falder utrolig fint i tråd med det forslag fra Dansk Folkeparti, som vi behandler her i dag.
Problemet er jo støt stigende herhjemme.
Det er faktisk daglig, man stifter bekendtskab med, at en forretning sælger fødevarer, som ikke er i orden.
Der sælges f.eks. fødevarer, hvor sidste salgsdato er overskredet, eller fødevarer, som er fordærvede.
Det kommer også ofte frem, at der er konstateret dårlige eller forkerte opbevaringsforhold for lagervarer, og det står i mange tilfælde sløjt til med hygiejnen. Der er også mange eksempler på, at en del af varerne i forretningerne eller på et lager er købt uden om regnskabet, f.eks. i udlandet, at de tit mangler varedeklaration, at der ikke forefindes en varedeklaration på dansk, eller at man ikke har sidste salgsdato på varen.
Det er simpelt hen uacceptable forhold, som den danske forbruger ikke skal affinde sig med.
For at tilgodese den danske forbruger, må der efter vores opfattelse klart og tydeligt være nogle regler, som anfører, at forretningsindehaveren får forståelse for, at hvis man ikke overholder de gældende regler, så får det altså nogle skrappe konsekvenser, også skrappere konsekvenser end dem, der er lagt op til i fødevarelovgivningen, som blev vedtaget nu her ved nytårstid.
Derfor er det også helt klart fra Dansk Folkepartis side
, at et erhvervet fødevarekørekort skal kunne inddrages, hvis et kontrolbesøg afslører væsentlige uregelmæssigheder med fødevarehygiejnen eller urigtighed i regnskaberne, men også ved manglende betaling af skyldige beløb til det offentlige.
Ligeledes bør det også være sådan, at der ved alvorlige tilfælde kunne pålægges indehaveren, at han går op til en ny prøve.
Det bør være sådan, at såfremt man ikke forstår at håndtere fødevarerne, så må man endnu engang se at få det lært.
Hvis man bryder disse regler, og man kan tale om alvorlige gentagelsestilfælde, så er det vel også rimeligt, at et sådant fødevarekørekort kan fratages indehaveren for bestandig. Dansk Folkeparti ønsker med det her forslag at sikre, at forholdene i fødevareforretningerne forbedres.
Det forekommer logisk og rimeligt at stille krav til fødevareforretningerne om, at fødevarerne er friske og sunde, at forretningerne drives på ordentlige vilkår og at indehaveren følger det offentliges bestemmelser om butiksvirksomhed, men også at forbrugeren kan føle sig sikker, når han går ind og handler.
Jeg har fået mange henvendelser fra personer, som har fødevareforretninger, som siger, at det er ganske ublu konkurrencevilkår, de bliver stillet over for, når nogle forretninger simpelt hen får lov til at køre på frihjul.
Derfor må kravene til fødevareforretningerne skærpes, sådan at der bliver lige konkurrencevilkår for alle igen.
Jeg mener helt klart, at forslaget her er løsningen på de nuværende problemer, der er i branchen, og det hjælper ikke ret meget, at man fra politisk side kun bakker sådan nogle ting op, når man kan få et godt citat i pressen.
Man bør også stå ved det, man siger udadtil og vise, der er handling bag det, man siger.
Den sidste del af min tale burde jeg nok ikke have skrevet, men jeg holder den alligevel.
Så medmindre der er nogle her i Folketingssalen, som er med til denne behandling i dag, der har sagt noget, de overhovedet ikke mener, men blot sagt det, fordi det ser godt ud i avisen, så skulle det være ganske unødvendigt at nævne - men jeg gør det alligevel - at jeg håber, at der bliver et flertal for det her forslag, for det gør der.
Selv regeringspartierne er ovenud positive over for forslaget i dag, eller i hvert fald noget, der ligger tæt på, og hvis der er nogle kommaer, som skal flyttes under udvalgsbehandlingen og måske nogle enkelte vendinger, vil vi fra Dansk Folkepartis side stå med fremstrakte arme under udvalgsbehandlingen og være meget forhandlingsvenlige. Så på forhånd takker jeg Folketinget for den meget positive behandling, dette forslag har fået i dag.
Så er vi som politikere også fri for at skulle gå ud med nogle populistiske udtalelser i aviserne, hver gang der er et problem.
Så kan vi vise, at der er handling bag det, vi siger.